Seksyen U5 (Shah Alam)

**Seksyen U5** () merupakan seksyen dalam kawasan bandar raya Shah Alam, Selangor, Malaysia. Secara pentadbirannya, Seksyen U5 merupakan sebuah petempatan manusia yang terletak di dalam kawasan pentadbiran Mukim Sungai Buloh, iaitu satu daripada empat mukim dalam Daerah Petaling, Selangor. Seksyen U5 ditadbir oleh Majlis Bandaraya Shah Alam (MBSA). Poskod bagi Seksyen U5 ialah 40150 Shah Alam.

## Geografi

Seksyen U5 terletak di bahagian pusat negeri Selangor. Dalam peringkat daerah, Seksyen U5 terletak di bahagian utara Daerah Petaling berdekatan dengan sempadan Daerah Petaling dengan Daerah Gombak. Dalam kawasan penyeliaan Majlis Bandaraya Shah Alam (MBSA), Seksyen U5 terletak di bahagian utara bandar raya Shah Alam. Seksyen U5 bersempadan dengan seksyen yang lain iaitu Seksyen U18 di bahagian utara, Seksyen U19 di bahagian timur laut, Seksyen U4 di bahagian timur, Seksyen U3 di bahagian tenggara, Seksyen U6 di bahagian selatan dan Seksyen U16 di bahagian barat.

Dalam kawasan Seksyen U5, terdapat sebanyak 20 buah kawasan di dalamnya iaitu, Bandar Pinggiran Subang, Kampung Baru Sri Pertanian, Kampung Melayu Subang Tambahan, Kampung Sri Pertanian, Laman Permai, Mutiara Subang, Subang Galaksi, Taman Desa Subang (Desa Subang), Taman Nusa Subang, Taman Perindustrian Sepadu Mah Sing (Mah Sing Integrated Industrial Park), Taman Puteri Subang (Puteri Subang), Taman Subang Damai (Subang Damai), Taman Subang Idaman (Subang Idaman), Taman Subang Impian (Subang Impian), Taman Subang Kristal (Subang Kristal), Taman Subang Murni (Subang Murni), Taman Subang Pelangi (Subang Pelangi), Taman Subang Segar dan Taman Subang Bestari (Subang Bestari).

### Bentuk muka bumi
Ciri-ciri pandang darat fizikal yang terdapat di Seksyen U5 Shah Alam terdiri daripada saliran iaitu sungai dan anak sungai, bukit, kawasan perhutanan semula jadi dan paya air tawar. 

Seksyen U5 Shah Alam terletak di dalam kawasan tadahan Sungai Buloh. Terdapat dua sungai yang bernama di kawasan Seksyen U5 Shah Alam, iaitu Sungai Paku dan Sungai Kedondong. Sungai Paku merupakan cabang sungai kepada Sungai Hampar dalam lembangan Sungai Buloh di mana Sungai Paku akan mengalir ke utara menuju ke Sungai Hampar di Kampung Paya Jaras Hilir kemudian ke Sungai Buloh dan seterusnya ke Selat Melaka. Begitu juga dengan Sungai Kedondong, sungai ini merupakan cabang sungai kepada Sungai Hampar. Sungai Kedondong berpunca di sekitar kawasan pembinaan Kwasa Damansara lalu mengalir menuju ke arah barat laut untuk bertemu dengan Sungai Hampar, dan seterusnya ke Sungai Buloh lalu ke Selat Melaka. Pertemuan ini terletak di sempadan Seksyen U5 dengan Seksyen U4 dan Seksyen U19. Selain itu juga, anak sungai kepada Sungai Pelampas juga merentasi Seksyen U5 Shah Alam iaitu di kawasan Kampung Melayu Subang, Subang Galaksi dan Taman Puteri Subang.

Topografi sekitar Seksyen U5 Shah Alam ialah di antara  dari aras permukaan laut. Kawasan berbukit-bukau di Seksyen U5 Shah Alam tertumpu di bahagian tengah. Bukit dengan titik tertinggi di Seksyen U5 Shah Alam terletak di Perumahan Laman Permai, di mana ketinggiannya mencecah  dari aras permukaan laut. Terdapat bilangan kecil sahaja kawasan perhutanan semula jadi di Seksyen U5 Shah Alam. Sekyen U5 juga merentasi kawasan berpaya air tawar iaitu Paya Pelempas. Paya Pelempas terletak di dalam kawasan tadahan air Sungai Pelempas.

## Kemudahan awam
### Dewan komuniti

Hanya terdapat satu sahaja dewan komuniti yang boleh digunakan oleh penduduk setempat dalam zon Seksyen U5, iaitu Dewan Serbaguna MBSA U5. Dewan ini juga dikenali sebagai Dewan Bunga Matahari U5 dan dimiliki sepenuhnya oleh Majlis Bandaraya Shah Alam (MBSA). Dewan ini terletak di Jalan Nova U5/45 bertentangan dengan kawasan lapang Jalan Nova U5/45, dan berdekatan dengan Sekolah Kebangsaan (SK) Subang Bestari Dua dan Komersial Jalan Nova P U5/P dan Jalan Nova Q U5/Q. Dewan ini telah diwartakan oleh Majlis Bandaraya Shah Alam pada 3 Disember 2015.

### Masjid
Tiada masjid dalam kawasan Seksyen U5 Shah Alam buat masa kini. Namun, Masjid Subang Bestari U5 merupakan satu-satunya masjid yang dalam pembinaan di dalam kawasan Seksyen U5 Shah Alam. Tapak pembinaan Masjid Subang Bestari U5 terletak di Jalan Nova U5/93. Projek membina Masjid Subang Bestari U5 terkandung dalam Belanjawan Selangor 2018, yang di aman telah diumumkan oleh Menteri Besar Selangor ketika itu iaitu Mohamed Azmin Ali dengan peruntukan sebanyak RM17 juta. Projek ini merupkaan ilham daripada PAS Cawangan U5 dan Majlis Perwakilan Penduduk (MPP) MBSA Zon 18. Menurut Ahli Dewan Negeri Kota Damansara, Shariti Mansor dalam Mesyuarat Pertama Penggal Kelima ke-14 tahun 2022 berkata mengenai pembinaan Masjid Subang Bestari, terdapat kelewatan dari segi pelaksanaan kerja dan projek ini masih berada di bawah kelulusan Pelan Bangunan oleh pihak Majlis Bandaraya Shah Alam. Kelewatan kelulusan Pelan Bangunan untuk Masjid Subang Bestari U5 adalah disebabkan oleh pihak kontraktor yang lewat mendapat kelulusan daripada pihak pentabdir tempatan akibat Perintah Kawalan Pergerakan (PKP) pada Julai–Ogos 2021 yang lalu. Masjid Subang Bestari U5 dijangka siap menjelang bulan Disember 2023.

### Surau
Terdapat 24 buah surau di Seksyen U5 Shah Alam. Sebanyak 21 buah surau dalam kariah Masjid Al-Hijrah, Taman Subang Perdana (atau Masjid Taman Subang Perdana), dan selebihnya iaitu tiga buah surau lagi di dalam kariah Masjid Al-Huda, Kampung Paya Jaras. Berikut ialah senarai surau di Seksyen U5 Shah Alam beserta kedudukan surau berada.

Empat daripada jumlah keseluruhan surau di Seksyen U5 telah diberi kebenaran untuk menjalanakan solat Jumaat. Empat surau itu ialah Surau Malikus Soleh di Kampung Melayu Subang Tambahan, Surau Al-Ukhwah di Jalan Nova U5/50, Surau Ar-Raudhah di Jalan Matahari U5/102 dan Surau Al-Razi di Jalan Matahari U5/117. 

### Pendidikan

## Rujukan